
Visegrád: venerunt, viderunt, vincere. Visegrád: jöttek, láttak, győznek

1991-ben Magyarországot, Lengyelországot és Csehszlovákiát az európai integrációhoz való csatlakozás és egy regionális együttműködés létrehozatala vezérelte a Visegrádi Együttműködés megalakításában. A közös történelmi múlt, a hasonló gazdasági helyzet és a földrajzi közelség szilárd alapot adtak az országok közötti szövetségnek. Az eredetileg kitűzött célok mára teljesültek: mind a négy ország tagja az Európai Uniónak és létrejött a Visegrádi Együttműködés. Kérdés azonban, hogy milyen hatással van napjainkban az együttműködés a tagországok, illetve Európa gazdaságára?
Dolgozatomban azt vizsgálom, hogy hogyan változott a visegrádi országok egymás közötti és más országokkal való gazdasági és kereskedelmi együttműködése az elmúlt évtizedben. A kérdés megválaszolásához az Eurostat által közzétett adatokat elemzem.
Külön figyelmet fordítok a térség Európai Unióban, illetve a világgazdaságban betöltött jelentőségének változására.
Feltételezésem szerint a Visegrádi Együttműködés fontossága mind regionális, mind globális szinten nőtt az elmúlt évtizedben. Az eredetileg kitűzött célokon túl, a visegrádi országok egymás kiemelkedő gazdasági partnerei lettek az Európai Unióhoz való csatlakozást követően. 



